text: Sønderjyske erkender målmandsproblemer 
  20 november 2012 kl. 09.48
  Det kører ikke optimalt for Sønderjyske på målmandsposten, erklærer fodboldklubbens sportschef.
  Tre nederlag i træk med 10 indkasserede mål har sendt Sønderjyske ned i kampen for overlevelse i Superligaen.
  Fodboldklubben fra Haderslev har blandt andet problemer på målmandspositionen, hvor hverken nordmanden Håkon Opdal eller reserven Kenneth Stenild har overbevist.
  Sønderjyskes sportschef, Ole Nielsen, erkender, at det ikke kører for klubben på målmandsposten.
  - Det er der ingen grund til at lægge skjul på. Derfor har vi også forsøgt at skifte ud undervejs. Vi må bare konstatere, som alle kunne se forleden, at vi har et problem, siger Ole Nielsen til bold.dk.
  Håkon Opdal droppede senest i weekenden, da Sønderjyske tabte 2-3 hjemme til Silkeborg.
  I alt har Sønderjyske indkasseret 36 mål i 17 ligakampe, hvilket kun Silkeborg har gjort lige så dårligt.
  - Det er svært at sige, hvorfor det ikke har fungeret. Det har jeg ikke noget gyldent svar på. Nogle spillere fungerer et sted, men ikke et andet sted. Sådan er det nogle gange, siger Ole Nielsen, som ikke vil afvise et målmandsindkøb til vinter.
  Sønderjyske ligger nummer ni i Superligaen med 17 point og har tre point ned til Silkeborg under nedrykningsstregen.
  